Broj: 711-I-1483-P-53-20/21-06-17

Zagreb, 27. kolovoza 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI**)**, **povodom neanonimne prijave mogućeg sukoba interesa podnesene protiv dužnosnice Dragice Vranješ, zastupnice u Hrvatskom saboru do 7. veljače 2020.** **te protiv** **dužnosnika Joska Roščića, općinskog načelnika Općine Baška Voda,** na 139. sjednici, održanoj dana 27. kolovoza 2021., donosi sljedeću:

**ODLUKU**

1. **Postupak za odlučivanje o sukobu interesa protiv dužnosnice Dragice Vranješ, zastupnice u Hrvatskom saboru do 7. veljače 2020., neće se pokrenuti, jer je utvrđeno da za vrijeme obnašanja navedene dužnosti, kao i u razdoblju od 12 mjeseci od prestanka obnašanja iste, dužnosnica nije obavljala funkciju zamjenice predsjednika Nadzornog odbora trgovačkog društva Gradina Baška-Voda d.o.o., slijedom čega ne postoje okolnosti koje bi upućivale na moguću povredu članka 14. stavka 1. ZSSI-a, odnosno članka 20. stavka 3. ZSSI-a, u svezi s člankom 14. stavkom 1. ZSSI-a.**
2. **Pokreće se postupak za odlučivanje o sukobu interesa protiv dužnosnika Joska Roščića, općinskog načelnika Općine Baška Voda, zbog moguće povrede članka 7. stavka 1. podstavka c) ZSSI-a, koja proizlazi iz okolnosti da je 11. studenoga 2015. samostalno i diskrecijski imenovao svoju kćer, Dragicu Vranješ, na funkciju članice Nadzornog odbora trgovačkog društva Gradina Baška-Voda d.o.o., koja je s njime interesno povezana osoba prema članku 4. stavku 5. ZSSI-a.**
3. **Pokreće se postupak za odlučivanje o sukobu interesa protiv dužnosnika Joska Roščića, općinskog načelnika Općine Baška Voda, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik dana 11. studenoga 2015. u obavljanju funkcije člana Skupštine donio odluku kojom je, bez prijedloga Općinskog vijeća Općine Baška Voda, imenovao Đanija Radića, Dragicu Roščić, Nikšu Staničića te Marina Beroša za članove Nadzornog odbora trgovačkog društva Gradina Baška-Voda d.o.o.**
4. **Poziva se dužnosnik Josko Roščić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke II. i III. izreke te na ostale navode iz obrazloženja ove odluke.**

Obrazloženje

U Povjerenstvu je 17. veljače 2020. pod brojem 711-U-864-P-53/20-01-3 zaprimljena neanonimna prijava mogućeg sukoba interesa podnesena protiv dužnosnice Dragice Vranješ, zastupnice u Hrvatskom saboru do 7. veljače 2020. te protiv dužnosnika Joska Roščića, općinskog načelnika Općine Baška Voda**, povodom koje se vodi predmet** P-53/20.

U prijavi se u bitnome navodi da je dužnosnica Dragica Vranješ dužnost zastupnice u Hrvatskom saboru obnašala od 19. listopada 2016. do 7. veljače 2020., odnosno do prestanka mirovanja mandata dužnosnika Milana Kujundžića. Prijavitelj iznosi da je navedena dužnosnica izabrana sa liste političke stranke Hrvatska demokratska zajednica te da je istodobno s obnašanjem navedene dužnosti od 2016. obavljala funkciju zamjenice predsjednika Nadzornog odbora trgovačkog društva Gradina - Baška Voda d.o.o., pri čemu se naglašava da se radi o društvu koje obavlja komunalnu djelatnost, čiji je osnivač Općina Baška Voda. Također se iznosi da dužnost općinskog načelnika Općine Baška Voda obnaša Josko Roščić, njezin otac.

U prijavi se zaključno iznosi da prema podacima nadležnog sudskog registra Dragica Vranješ i nadalje obavlja funkciju zamjenice predsjednika Nadzornog odbora navedenog trgovačkog društva, što nije navela u izvješću o imovinskom stanju koje je podnijela Povjerenstvu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnica Dragica Vranješ obnašala dužnost zastupnice u Hrvatskom saboru od 19. listopada 2016. do 7. veljače 2020. te da od tada ne obnaša bilo koju drugu dužnost iz članka 3. ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Josko Roščić u kontinuitetu obnaša dužnost općinskog načelnika Općine Baška Voda u mandatima 2013. – 2017., 2017. – 2021. te da je na ovu dužnost izabran i u mandatu 2021. – 2025.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenoga Zakona, dok je stavkom 1. podstavkom 39. istog članka ZSSI-a propisano da su općinski načelnici i njihovi zamjenici dužnosnici u smislu odredbi navedenoga Zakona, stoga su dužnosnica Dragica Vranješ, povodom obnašanja dužnosti zastupnice u Hrvatskom saboru i dužnosnik Josko Roščić, povodom obnašanja dužnosti općinskog načelnika Općine Baška Voda obvezni postupati sukladno odredbama ZSSI-a.

Povjerenstvo je u svrhu provjere osnovanosti i vjerodostojnosti navoda neanonimne prijave mogućeg sukoba interesa na temelju ovlaštenja iz sklopljenog Sporazuma izvršilo uvid u digitalne podatke matice rođenih te je utvrđeno da je Josko Roščić otac Dragice Roščić, koja je u 2018. sklopila brak te je uzela prezime Vranješ.

Uvidom u podatke sudskog registra nadležnog Trgovačkog suda u Splitu, utvrđeno je da je pod matičnim brojem subjekta 060224233, upisano trgovačko društvo Gradina – Baška Voda d.o.o., čiji je jedini osnivač Općina Baška Voda te da je dužnosnica Dragica Vranješ upisana kao zamjenica predsjednika Nadzornog odbora. Navedena okolnost potvrđena je uvidom u podatke povijesnog izvatka za isto trgovačko društvo. Dužnosnica je i na dan donošenja ove odluke upisana u sudski registar kao zamjenica predsjednika Nadzornog odbora.

Osim toga, izvršen je uvid u podatke Porezne uprave pribavljene temeljem ovlaštenja te je utvrđeno da je dužnosnica u 2016. ostvarila primitke od trgovačkog društva Gradina – Baška Voda d.o.o., ukupno njih 11, dok u razdoblju 2017. – 2021. takvih primitaka nije bilo.

Također, Povjerenstvo je dopisom Broj: 711-I-366-P-53/20-02-17 od 24. veljače 2020. od trgovačkog društva Gradina - Baška Voda d.o.o. zatražilo očitovanje na okolnosti u kojem je razdoblju dužnosnica Dragica Vranješ obavljala funkciju u Nadzornom odboru tog trgovačkog društva te je li ostvarivala naknadu za obavljanje navedene funkcije u Nadzornom odboru i kolika je ista iznosila u svakoj godini obavljanja funkcije, tko je ispred osnivača Općine Baška Voda sudjelovao u radu Skupštine trgovačkog društva Gradina Baška-Voda d.o.o. te tko je i kad donio odluku kojom je dužnosnica Dragica Vranješ imenovana u Nadzorni odbor. Ovim je dopisom trgovačko društvo pozvano dostaviti cjelokupnu dokumentaciju koja se odnosi na imenovanje dužnosnice Dragice Vranješ u Nadzorni odbor trgovačkog društva Gradina Baška-Voda d.o.o.

Navedeno trgovačko društvo očitovalo se dopisom od 5. ožujka 2020., u kojem se navodi da je dužnosnica Dragica Roščić Odlukom Općine Baška Voda od 11. studenoga 2015. („Službeni glasnik“, broj 13/15.) imenovana za članicu Nadzornog odbora istog društva od strane Općine Baška Voda, sukladno zakonu i Statutu Općine Baška Voda. Ističe se kako je imenovana na ovu funkciju ipso iure, obzirom da je u to vrijeme obavljala funkciju predsjednice Mjesnog odbora Baška Voda te da se uz nju predloženi, odnosno imenovani Nikša Staničić, predsjednik Mjesnog odbora Bast, Marin Beroš, predsjednik Mjesnog odbora Bratuš te …………., predstavnik administracije Općine Baška Voda, dok je peti član………. izabran sukladno proceduri kojom se tajnim glasovanjem bira predstavnik Radničkog vijeća.

Nadalje se iznosi da je nakon imenovanja održana konstituirajuća sjednica 9. prosinca 2015. na kojoj je Dragica Roščić izabrana za zamjenicu predsjednika Nadzornog odbora, uz napomenu da je ovo tijelo u 2016. nakon konstituiranja održalo tri sjednice, 2. ožujka 2016., 22. travnja 2016. i 12. prosinca 2016.

Zaključno se u dopisu navodi da je Dragica Roščić do stupanja na dužnost zastupnice u Hrvatskom saboru, sukladno Odluci o naknadi, primala mjesečnu naknadu od 500,00 kn za obavljanje funkcije zamjenice predsjednika Nadzornog odbora, kao i ostali članovi Nadzornog odbora, dok je predsjednik Nadzornog odbora ostvarivao mjesečni iznos od 700,00 kn, i to za prosinac 2015., te za sve mjesece od siječnja do rujna 2016., odnosno do 18. listopada 2016., nakon čega joj više nije isplaćivana naknada, obzirom da je osobno, po stupanju na dužnost, zatražila da joj se više ista ne isplaćuje te je podnijela ostavku i nije prisustvovala niti jednoj sjednici Nadzornog odbora ovog trgovačkog društva.

Očitovanju navedenog trgovačkog društva priloženi su Odluka o imenovanju članova Nadzornog odbora komunalnog poduzeća Gradina – Baška Voda d.o.o. od 11. studenoga 2015., koju je donio dužnosnik Josko Roščić, općinski načelnik Općine Baška Voda, kojom su temeljem odredbe članka 48. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11. i 144/12.) te Statuta Općine Baška Voda („Glasnik“. Broj 10/09., 12/12., 6/13. i 11/13.), za članove Nadzornog odbora istog društva imenovani Đani Radić, Dragica Roščić, Nikša Staničić te Marin Beroš, Zapisnik o konačnim rezultatima izbora za predsjednika Radničkog vijeća trgovačkog društva Gradina – Baška Voda d.o.o. od 11. prosinca 2014., Zapisnik sa konstituirajuće sjednice Nadzornog odbora predmetnog društva od 8. prosinca 2015.,  kojim se utvrđuje da je Dragica Roščić izabrana za dopredsjednicu Nadzornog odbora, te Potvrda o isplaćenom primitku, dohotku i uplaćenom doprinosu trgovačkog društva Gradina – Baška Voda d.o.o. za 2016., godinu, iz koje proizlazi da je dužnosnica Dragica Roščić u ovoj godini za članstvo u Nadzornom odboru zaključno s 18. listopada 2016. primila ukupan iznos od 5.290,32 kn temeljem izvršenih 11 uplata.

Obzirom na navedene okolnosti, Povjerenstvo je dodatno dopisom Broj: 711-I-989-P-53-20/21-04-17 od 8. lipnja 2021. zatražilo dostavu dokumenta kojim je dužnosnica Dragica Vranješ, po stupanju na dužnost zastupnice u Hrvatskom saboru, podnijela ostavku na funkciju zamjenice predsjednika/člana Nadzornog odbora trgovačkog društva Gradina Baška-Voda d.o.o., kao i opći akt trgovačkog društva kojim je propisano da se predsjednici mjesnih odbora ujedno imenuju za članove Nadzornog odbora istog trgovačkog društva, zajedno sa cjelokupnom dokumentacijom koja se odnosi na ovo imenovanje.

Navedeno društvo istim je dopisom pozvano očitovati se, ako je dužnosnica Dragica Vranješ podnijela navedenu ostavku, je li nakon prestanka obnašanja dužnosti zastupnice u Hrvatskom saboru ponovno imenovana u Nadzorni odbor trgovačkog društva Gradina Baška-Voda d.o.o. te tko je o tome odlučio, zajedno s cjelokupnom dokumentacijom o njezinu imenovanju.

Trgovačko društvo očitovalo se dopisom od 1. srpnja 2021.,kojim se dostavlja ostavka dužnosnice na mjesto zamjenice predsjednika/člana Nadzornog odbora trgovačkog društva Gradina - Baška Voda d.o.o. od dana 18. studenoga 2016., za koju se naglašava kako nije provedena u sudskom registru Trgovačkog suda u Splitu. Navodi se da je dužnosnica na tu funkciju imenovana kao predsjednica Mjesnog odbora Baške Vode te da je osoba koja nakon nje obavlja funkciju predsjednika Mjesnog odbora Baške Vode, Toni Jurišić, zaposlenik istog trgovačkoga društva, zbog čega nije imenovan na mjesto člana Nadzornog odbora, jer je već u Nadzornom odboru drugi zaposlenik …………….., kao predsjednik Radničkoga vijeća.

Konačno, iznosi se da je Nadzorni odbor trgovačkog društva nastavio raditi sa četiri člana, pri čemu Dragica Vranješ, sukladno prethodno navedenim činjenicama, nije sudjelovala u njegovom radu niti je za to primala naknadu, kao što nije nakon prestanka obnašanja dužnosti zastupnice u Hrvatskom saboru ponovno imenovana u Nadzorni odbor trgovačkog društva Gradina - Baška Voda d.o.o.

Očitovanju prileži obavijest o ostavci na mjesto člana u Nadzornom odboru i prestanku prava na primanje naknade, koju je dužnosnica podnijela 18. studenoga 2016., upućena Odjelu za računovodstvo istog društva, a u kojoj se navodi da, sukladno obavijesti koju je zaprimila od nadležne službe nakon stupanja na dužnost zastupnice u Hrvatskom saboru, daje ostavku na funkciju člana Nadzornog odbora te ukazuje da joj se od tog dana za obavljanje ove funkcije ne obračunava naknada.

Sukladno članku 4. stavku 2. ZSSI-a, članovi obitelji dužnosnika u smislu tog Zakona su srodnici po krvi u uspravnoj lozi.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Prema članku 20. stavku 3. ZSSI-a, obveze koje za dužnosnika proizlaze iz članaka 7. i 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Odredbom članka 48. stavka 1. točke 6. Zakona o lokalnoj i područnoj (regionalnoj) samoupravi, uvedenom Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 144/12.), a koji je bio na snazi u vrijeme donošenja odluke, bilo je propisano da općinski načelnik imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba, osim ako posebnim zakonom nije drugačije određeno.

Člankom 44. Statuta Općine Baška Voda na temelju kojeg je donesena odluka o imenovanju propisano je da općinski načelnik Općine Baška Voda imenuje i razrješava predstavnike Općine Baška Voda u tijelima javnih ustanova i ustanova kojih je osnivač Općina Baška Voda, trgovačkih društava u kojima Općina Baška Voda ima udjele ili dionice i drugih pravnih osoba kojih je Općina Baška Voda osnivač, ako posebnim zakonom nije drugačije određeno.

Iz zaprimljene dokumentacije i očitovanja proizlazi da je dužnosnica Dragica Vranješ, ujedno kćerka dužnosnika Joska Roščića, prije nego je stupila na dužnost zastupnice u Hrvatskom saboru dana 19. listopada 2016., obavljala funkciju članice Nadzornog odbora trgovačkog društva Gradina Baška-Voda d.o.o. od 11. studenoga 2015. te da je odlukom članova ovog nadzornog tijela izabrana za zamjenicu predsjednika, pri čemu se u očitovanju ističe da je na ovu funkciju imenovana povodom obavljanja funkcije predsjednice Mjesnog odbora Baška Voda.

Također proizlazi da je za obavljanje iste funkcije primala mjesečnu naknadu od 500,00 kn, sukladno općim aktima društva, kao i da je po stupanja na dužnost zastupnice u Hrvatskom saboru podnijela ostavku na funkciju u Nadzornom odboru istog trgovačkog društva i zatražila da joj se od dana stupanja na dužnost više ne isplaćuje naknada za članstvo, koja joj od tog dana prema navodima društva više nije bila isplaćivana, što je potvrđeno i podacima Porezne uprave.

Uvidom u podatke sudskog registra nadležnog suda utvrđeno je da ova ostavka nije provedena te da je dužnosnica do danas kontinuirano upisana kao zamjenica predsjednika Nadzornog odbora trgovačkog društva Gradina Baška-Voda d.o.o., što u svom očitovanju trgovačko društvo Gradina Baška-Voda d.o.o. tumači okolnošću da je njezin nasljednik na mjestu predsjednika Mjesnog odbora Baška Voda ujedno zaposlenik navedenog društva u čiji Nadzorni odbor nije mogao biti imenovan. Naime, u očitovanju se naglašava da je u ovo nadzorno tijelo već imenovan drugi zaposlenik društva kao predstavnik radnika, zbog čega je prema ovim tvrdnjama Nadzorni odbor nastavio svoj rad s četiri člana, jer dužnosnica nakon podnošenja ostavke nije sudjelovala na njegovim sjednicama.

Obzirom da nije utvrđeno da bi dužnosnica Dragica Vranješ istodobno s obnašanjem dužnosti zastupnice u Hrvatskom saboru u razdoblju od 19. listopada 2016. do 7. veljače 2020. obavljala funkciju zamjenice predsjednika Nadzornog odbora trgovačkog društva Gradina Baška-Voda d.o.o., jer je podnijela ostavku na ovu funkciju odmah nakon stupanja na predmetnu dužnost, nisu utvrđene okolnosti koje bi upućivale na moguću povredu članka 14. stavka 1. ZSSI-a.

Imajući u vidu da dužnosnike, sukladno članku 20. stavku 3. ZSSI-a u svezi s člankom 14. stavkom 1. ZSSI-a, ova zabrana obvezuje i u razdoblju od 12 mjeseci od prestanka obnašanja dužnosti, te da nisu utvrđene okolnosti istodobnog obavljanja funkcije zamjenice predsjednika Nadzornog odbora trgovačkog društva Gradina Baška-Voda d.o.o. ni u razdoblju od 12 mjeseci prestanka obnašanja dužnosti zastupnice u Hrvatskom saboru, ne postoje niti okolnosti upućivanja na moguću povredu članka 20. stavka 3. ZSSI-a u svezi s člankom 14. stavkom 1. ZSSI-a.

Također, vezano za nenavođenje obavljanja funkcije u nadzornom odboru navedenog trgovačkog društva u izvješću o imovinskom stanju, ističe se da se radi o okolnosti koja već sama za sebe predstavlja povredu odredbe ZSSI-a te istu nije potrebno posebno navesti u izvješću, slijedom čega ne proizlazi da je došlo do mogućeg propusta navođenja ovog podatka koji bi bio suprotan člancima 8. i 9. ZSSI-a.

U odnosu na dužnosnika Joska Roščića, utvrđeno je da je dužnosnik 11. studenoga 2015. imenovao Dragicu Vranješ, svoju kći, na funkciju člana Nadzornog odbora trgovačkog društva Gradina Baška-Voda d.o.o. Dragica Vranješ je članica dužnosnikove obitelji u smislu članka 4. stavka 2. ZSSI-a i s njim interesno povezana osoba, sukladno članku 4. stavku 5. ZSSI-a, u odnosu na koju dužnosnik ne može biti nepristran i objektivan u situaciji kada u obnašanju dužnosti poduzima radnje kojima za nju može nastati neko pravo, jer u toj situaciji privatni interesi utječu na odluke koje donosi.

Povjerenstvo tumači kako je dužnosnik prije svega uvijek pozvan štititi javni interes te koristiti ovlasti koje mu pripadaju na način da se prilikom njihova izvršavanja rukovodi javnim interesom i izbjegava postupanja kojima se on može dovesti u pitanje, što svakako može biti situacija imenovanja člana obitelji na neku javnu funkciju.

Iz očitovanja i dokumentacije proizlazi da je dužnosnik Josko Roščić, u okviru svojeg prava na imenovanje predstavnika Općine u pravnim osobama kojih je osnivač propisanog odredbama Zakona o lokalnoj i područnoj (regionalnoj) samoupravi, dana 11. studenoga 2015. samostalno i diskrecijski, bez provedbe bilo kakvog prethodnog natječaja, imenovao Dragicu Vranješ, svoju kći, na funkciju članice Nadzornog odbora trgovačkog društva Gradina Baška-Voda d.o.o.

Dužnosnik se prilikom donošenja ove odluke pozvao na zakonske i statutarne ovlasti koje za njega kao općinskog načelnika Općine Baška Voda proizlaze iz tada važećih odredbi Zakona o lokalnoj i područnoj (regionalnoj) samoupravi i Statuta Općine Baška Voda, kojima su općenito propisane ovlasti općinskog načelnika Općine Baška Voda koje se odnose na imenovanje i razrješenje predstavnika ove Općine u tijelima javnih ustanova, trgovačkih društava i drugih pravnih osoba.

Međutim, iz bilo koje odredbe ovih propisa ne proizlazi da bi u Nadzorni odbor navedenog trgovačkog društva trebala biti imenovana osoba slijedom okolnosti obavljanja neke javne dužnosti na području Općine Baška Voda (predsjednik mjesnog odbora s područja Općine), odnosno da bi takva osoba po položaju ujedno bila član Nadzornog odbora, niti se u zaprimljenim očitovanjima navodi čime bi to bilo propisano.

Povjerenstvo utvrđuje kako u ovome trenutku nije utvrđeno da bi navedenom odlukom Dragica Roščić bila imenovana na funkciju članice Nadzornog odbora trgovačkog društva Gradina Baška-Voda d.o.o. povodom obavljanja neke druge javne dužnosti, odnosno da bi dužnosnik prilikom imenovanje bio vezan u pogledu osoba koje treba imenovati.

Imajući u vidu sve navedene bitne okolnosti predmetnog imenovanja u pogledu Dragice Roščić, proizlazi da je istim došlo do moguće zlouporabe dužnosnikovih prava, odnosno do moguće povrede odredbe članka 7. stavka 1. podstavka c) ZSSI-a.

Dužnosnik je ovu odluku donio bez prijedloga predstavničkog tijela jedinice lokalne samouprave, u konkretnom slučaju Općinskog vijeća Općine Baška Voda, primjenom odredbi Zakona o lokalnoj i područnoj (regionalnoj) samoupravi, ali ne i primjenom odredbi ZSSI-a.

Pored odredbi drugih propisa kojima je uređeno imenovanje članova uprave trgovačkih društava u vlasništvu jedinice lokalne ili područne (regionalne) samouprave, dužnosnik je dužan voditi brigu i o poštivanju odredbi članka 15. stavka 2. ZSSI-a, kojom je izričito propisano da odluci skupštine o imenovanju članova upravnih i nadzornih odbora trgovačkih društava u kojima jedinica lokalne odnosno područne (regionalne) samouprave ima dionice ili udjele u vlasništvu, treba prethoditi prijedlog predstavničkog tijela.

Obzirom da je dužnosnik Josko Roščić, općinski načelnik Općine Baška Voda, 11. studenoga 2015. donio odluku kojom je, bez prijedloga Općinskog vijeća Općine Baška Voda, za članove Nadzornog odbora trgovačkog društva Gradina Baška-Voda d.o.o. imenovao Đanija Radića, Dragicu Roščić, Nikšu Staničića te Marina Beroša, proizlazi da je počinio moguću povredu odredbe članka 15. stavka 2. ZSSI-a.

Sukladno odredbi članka 39. stavka 3. ZSSI-a, poziva se dužnosnik Josko Roščić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka iz točaka II. i III. izreke kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Dragica Vranješ, osobnom dostavom
2. Dužnosnik Josko Roščić, elektroničkom dostavom
3. Objava na internetskoj stranici Povjerenstva
4. Pismohrana